# Aerosport

Aerosport és una fira d'aeronàutica esportiva i corporativa que se celebra anualment des de 1993 a l'Aeròdrom d'Igualada-Òdena General Vives, comarca de l'Anoia, organitzada per Fira d'Igualada i la Federació Aèria Catalana (FAC), conjuntament amb la Generalitat de Catalunya mitjançant la societat pública Aeroports de Catalunya. És l'única fira de tot l'Estat que està dedicada íntegrament a l'aviació general i esportiva.
La fira inclou exposicions i vols d'ultralleugers, autogirs, vol a motor, vol a vela, motovelers, acrobàcia, paramotors, helicòpters, construcció amateur, complements i accessoris aeronàutics, escoles de pilots, aeroclubs i un mercat d'ocasió. La fira disposa d'una carpa on es solen fer conferències tècniques sobre l'aeronàutica general i esportiva en què s'aborden temes com la cartografia i l'espai aeri, els motors d'avió, les assegurances i la història de les línies aèries.
Fira d'Igualada va rebre l'any 2007 el Premi Flyer en la categoria de 'Millor desenvolupament i divulgació del sector aeronàutic', atorgat al certamen Aerosport.

## Història

La primera edició d'Aerosport se celebrà el 1993. La tercera edició, el 1995, reuní uns 40 expositors, principalment catalans i també de Madrid, França, Itàlia o Bèlgica, i va incloure demostracions d'ala delta, parapent, paramotors, ultralleugers, paracaigudisme, vol a vela, motovelers, helicòpters, extinció d'incendis i una exhibició d'acrobàcia aèria. Durant diversos anys la fira fou un dels dos components de la "Setmana de l'Aire d'Igualada", conjuntament amb l'European Balloon Festival, la concentració de globus aerostàtics més important del sud d'Europa creada en 1997 i que se celebra el mes de juliol.
L'any 2008 es realitzaren canvis per adaptar-se a les necessitats del sector, buscant un enfocament més comercial i menys lúdic per potenciar el concepte de fira professional. La fira es passà al mes d'abril o maig, incloent demostracions dels aparells exposats, conferències d'alt nivell i simulacions de vol, mentre que les activitats lúdiques com els batejos de vol i el festival aeri es passaren al mes de juliol.
L'any 2010 el 51% dels expositors inscrits procediren de Catalunya, un 41% de la resta de l'Estat Espanyol i un 8% de la resta d'Europa. L'edició de 2011 comptà amb un stand d'AENA i congregà 4.000 visitants, generà 900.000 euros de negoci i reuní 250 aparells.
El 2017 la fira arriba a la seva 25a edició, ampliant el nombre d'expositors i recuperant l'exhibició aèria dins del seu programa d'activitats. En aquesta mateixa edició el govern de la Generalitat de Catalunya ha anunciat una inversió de 250.000 € per a realitzar millores a l'aeròdrom d'Igualada-Òdena, seu de la fira.

## Referències

* 1 2 El Periodico, 27/4/2008, L'aviació se cita a Igualada
* ↑ DIari Avui, octubre de 2007, Fira d'Igualada rep el premi estatal Flyer per a l'organització del Certamen d'Aeronàutica Esportiva Aerosport
* ↑ La Vanguardia, 16 juliol 1995, La feria Aerosport convierte Igualada en la capital de la aeronáutica deportiva estatal (castellà)
* ↑ La Vanguardia, 26 abril 2008, Igualada levanta el vuelo (castellà)
* ↑ Anoia Diari, 7 de maig de 2010, Dissabte arrenca Aerosport 2010, el certamen aeronàutic del sud d'Europa
* ↑ catalunyapress.cat, 6/05/2011, Aena participa en el certamen d'aviació general i esportiva Aerosport 2011
* ↑ Regió7, 9/05/2011, L'Aerosport de l'Anoia visualitza un nou futur
* ↑ ACN «El Govern invertirà prop de 250.000 euros per “endreçar i legalitzar” l'Aeròdrom Igualada-Òdena». Vilaweb [Consulta: 7 maig 2017]. Arxivat 6 de maig 2017 a Wayback Machine. «Còpia arxivada». Arxivat de l'original el 2017-05-06. [Consulta: 7 maig 2017].

## Enllaços externs

* Fira Aerosport Arxivat 2013-08-31 a Wayback Machine.